TERVITUS

Viljandi VII Omavalitsuspäevast osavõtjatele

Lugupeetud Omavalitsuspäevast osavõtjad!

Et olla Looduse kroon on homo sapiens sapiensi ehk pärisinimese vajadus olla terve. Tervelt elatud aastad annavad meile võimaluse anda edasi meie elukogemused järeltulevatele põlvedele. Võtmerollis on siin ka meie kohalikud omavalitsused.

Veidi enam kui inimpõlve jooksul on Eesti teinud märkimisväärseid edusamme.

Meie ajaloo oluliseks tähiseks jääb 16.november 1988, kui me suveräänsusdeklaratsiooniga teatasime oma seaduste ülemuslikkusest üleliiduliste seaduste ees. See oli nn suveräänsusparaadi avapauk ja sisuliselt endise NL-u lagunemise algus.

Veel NL-u koosseisus olles suutsime ligi kahe aastaga oma seadusandlust muuta sellisel määral, et olla paremini valmis Euroopa Liitu astumiseks. Nüüd võime seda perioodi nimetada ka seaduste sõjaks.

Meie saadikud Moskvas Rahvasaadikute Kongressil koos paljude teiste demokraatlike vaadetega saadikutega suutsid kuulutada õigustühiseks Molotov- Ribbendropi pakti ja saada nõusolek IME rakendamiseks.

20.augustil 1991.a. võttis meie Ülemnõkogu vastu otsuse Eesti taasiseseisvumise kohta.

Täna oleme oma arengus jõudnud maailma edukate väikeriikide hulka. Kõik see on saavutatud tänu meie elanike ja kohalike omavalitsuste sihikindlale tööle.

Kuid teha on veel palju.

Tänapäeva inimõiguste alustekstiks on kahtlematut 1948.aastal koostatud “ÜRO inimõiguste ülddeklaratsioon”. Kahjuks ei ole mitte kõik riigid sellega ühinenud. Eesti kuulub aga nende hulka, kus selle deklartsiooni põhimõtteid austatakse ja oma ettevõtmistes arvestatakse.

Nimetatud ülddeklaratsiooni artikkel 1 sätestab, et kõik inimesed sünnivad siia ilma vabade ja võrdsetena oma väärikuselt ja õigustelt. Siit ka meie tänase ja homse kokkutuleku teema – kas oleme suutnud harta I artiklis sätestatut piisavalt arvestada?

Vastus oleks – ilmselt mitte piisavalt.

Tooksime mõned näited.

Statistika viimaste hinnangute kohaselt on Eestis vaimsete puuetega inimeste arv aastate lõikes näidanud tõusutrendi.

Kasvanud on enesetappude arv.

Eestis sureb suitsiidi tagajärjel igal aastal ligikaudu 200 inimest. See on rohkem kui hukkub meie inimesi liiklusõnnetustes, tulekahjudes ja veeõnnetustes kokku. Viimase kümne aastaga on see arv jäänud ligikaudu samaks, kuid raskuskese on nihkunud nooremate inimeste suunas.

Viimastel hinnangutel on Eestis ligi 200 000 elanikku, kes kannatavad vaimse tervise puuduste käes, kuid abi võibki mõnikord saamata jääda. Vaimsete puuetega inimeste arv on näidanud aastate lõikes tõusutrendi.

Eelpool nimetatud harta artikkel 3 deklareerib, et igaühel on õigus elada, olla vaba ja tunda end turvaliselt.

Kas oleme suutnud selle artikli soovitusi järgida?

Arvan, et mitte piisavalt.

Juba aastaid on Euroopa Komisjon osundanud Eesti sotsiaalhoolduse ohtlikult halvale olukorrale. Hoolitsus vanurite eest on aga tõsiseks koormaks omastele ja riik on siin näidanud suutmatust hoolekande süsteemi reformida. Ei ole põhjendatud , kui pensionirahast ei jätku vanuri ülalpidamiseks hooldekodus. Panna see kohustus sugulastele ei ole üldjuhul õiglane.

Minuni jõudnud informatsiooni kohaselt 65.aastastest Eesti elanikest elab vaesuse piiril või alla selle 41,4%. See on vähemalt kaks korda halvem kui Euroopa Liidu vastav näitaja.

Tänavune keskmine vanaduspension on 595 eurot. Selle rahaga on vanuritel raske toime tulla.

Eestis on praegu ligi 57 000 vähihaiget. Meie Vähiliit teeb väga palju, et pikendada nende inimeste elu ja parandada nende elu- kvaliteeeti, aga ilmselt vajame siin riigi suuremat tuge.

Lugupeetud omavalitsuspäevadest osavõtjad!

Ohvriterohke Vene- Ukraina sõda kestab. Ma usun, et Ukraina selle sõja võidab ja vabastab kogu oma territooriumi. Samal ajal on Venemaa tänased juhid näidanud et nende ambitsioonid on otseseks ohuks Venemaa naaberriikidele.

Üldjuhul on kodakondsus kodaniku ja riigi vaheline side. Eesti rahvaarv on ligikaudu 1,3 miljonit ja vene rahvusest elanike osa Eestis on sellest ligikaudu 300 000. Sellest pooled on võtnud Eesti kodakondsuse. Umbes70 000 elanikku on määramata kodakondsusega. Veidi üle 80 000 on meil Venemaa kodanikke.

Lugupeetud kokkutulekust osavõtjad!

Olen omalt poolt püüdnud jälgida meie riigi arengustrateegijaid. Mis silma hakkab, on vajalike riskianalüüside ja rahalise katte puudumine. Rahvusvaheliste spetsialistide hinnangul on 95%-liselt sellised strateegijad määratud nurjumisele. Siit me jõuame väga tõsiste väljakutseteni ka kohalike omavalitsuste poole. Tuleb ühiste jõupingutustega murda selline trend, kus teatud oluliste funktsioonide üleandmine riigi poolt kohalikule omavalitsusele ei käi koos rahaliste vahendite eraldamisega.

Lugupeetud kuulajad!

Teha on veel palju ja seda meie riigil koos kohaliku võimuga.

Toetan igati meie tänase ja homse arutelu visiooni – meie inimeste elutervete aastate kasvu ja koos sellega senisest suuremat panust Eesti riigi arengusse.

Parimate soovidega

ARNOLD RÜÜTEL Tallinnas, 24. septembril 2022.a.